พัฒนาหมอพร้อม สู่ Digital Health Platform ของประเทศ เชื่อมโยงโรงพยาบาลรัฐ เอกชน
นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวในการแถลงข่าวความร่วมมือการพัฒนาหมอพร้อม Digital Health Platform ว่า กระทรวงสาธารณสุขมี นโยบายส่งเสริมการนำเทคโนโลยีมาใช้ในการพัฒนาระบบบริการสุขภาพ เพื่อให้ประชาชนเข้าถึงบริการได้อย่างสะดวก รวดเร็วและทั่วถึง จึงพัฒนาระบบหมอพร้อม เพื่ออำนวยความสะดวก ปัจจุบันมีผู้ใช้งานแล้วกว่า 28 ล้านคน ทั้งในระบบ LINE OA และแอปพลิเคชัน ถือเป็นแอพฯ ใหญ่สุดมีผู้ใช้มากสุดเป็นอันดับ 2 รองจากแอพฯ เป๋าตัง ล่าสุด ได้พัฒนาให้ก้าวหน้าไปอีกขั้น โดยร่วมมือกับ 4 สภาวิชาชีพ ได้แก่ แพทยสภา ทันตแพทยสภา สภาเภสัชกรรมและสภาเทคนิคการแพทย์ ขับเคลื่อนระบบหมอพร้อมสู่การเป็น Digital Health Platform ของประเทศไทย ปรับโฉมการให้บริการสุขภาพที่ทั้งทันสมัย เข้าถึงและเท่าทันต่อความต้องการของประชาชนด้าน นพ.โสภณ เมฆธน ผู้ช่วยรัฐมนตรีประจำกระทรวงสาธารณสุข กล่าวว่า การพัฒนาหมอพร้อม Digital Health Platform ร่วมกับ 4 สภาวิชาชีพ จะทำให้ระบบบริการสุขภาพของประเทศไทยเชื่อมโยงระบบการให้บริการสุขภาพต่างๆ ของโรงพยาบาลทั้งรัฐ และเอกชน คลินิกเวชกรรม คลินิกทันตกรรม ร้านขายยา โรงพยาบาลส่งเสริมสุขภาพตำบล สู่ประชาชน ผ่านไลน์และแอปพลิเคชันหมอพร้อม เพื่อให้ประชาชนเข้าถึงข้อมูลสุขภาพของตนเองและเข้าถึงบริการสุขภาพที่สะดวก รวดเร็วและปลอดภัย โดยเปิดระบบ "หมอพร้อม Station" ทั้งนี้เป็นก้าวสู่ระบบบริการสุขภาพแบบดิจิทัล สอดคล้องกับการเปลี่ยนแปลงของสถานการณ์ในปัจจุบัน โดยการเชื่อมโยงข้อมูลและการให้บริการ นำเทคโนโลยีดิจิทัลมาปรับใช้ เช่น การนำ AI มาประยุกต์ในการวินิจฉัยและรักษาโรค, การบริหารจัดการข้อมูลสุขภาพด้วย Blockchain, การจัดทำ Big Data เพื่อวิเคราะห์และประมวลผลข้อมูลสุขภาพสำหรับส่งเสริมการให้บริการ, การบริหารจัดการและพัฒนาโครงสร้างพื้นฐานสำหรับการจัดเก็บข้อมูล , การพัฒนาระบบการสื่อสารทางไกลในการให้บริการประชาชน เป็นต้น ช่วยอำนวยความสะดวก คู่กับการคุ้มครองประชาชน ทั้งสิทธิส่วนบุคคล ความปลอดภัยของข้อมูล และความมั่นคงปลอดภัยทางไซเบอร์ รวมถึงสนับสนุนและส่งเสริมประสิทธิภาพการทำงานของบุคลากรทางการแพทย์และสาธารณสุข กระทรวงสาธารณสุข จะผลักดันให้ “หมอพร้อม” เป็น Digital Health Platform ของประเทศไทย และขอเชิญชวนบุคลากรทางการแพทย์และสาธารณสุขทุกวิชาชีพทุกสังกัด ร่วมใช้งานแพลตฟอร์มนี้ในการให้บริการประชาชน เริ่มตั้งแต่วันนี้เป็นต้นไป เพื่อเป็นการปรับตัวและช่วยพัฒนาระบบบริการสุขภาพของประเทศไทย สู่ “Digital Health Care” ที่สมบูรณ์แบบเข้าถึงประชาชนทุกกลุ่มเป้าหมายต่อไปสำหรับบริการที่เปิดใช้งานเพิ่มเติม  อาทิ การให้บริการตรวจและรายงานผลแลปอื่นๆ เช่น การตรวจการตั้งครรภ์ การตรวจเลือด ตรวจปัสสาวะ การพัฒนาระบบนัดหมายเข้ารับบริการที่โรงพยาบาล คลินิก ร้านขายยา หรือหน่วยบริการสุขภาพอื่นๆ การชำระค่ารักษาพยาบาลแบบอิเล็กทรอนิกส์และจะขยายการใช้งานหมอพร้อม Digital Health Platform ให้ครอบคลุมทั้งประเทศต่อไป